Document ID: 32007D0208

A BIZOTTSÁG HATÁROZATA
(2007. március 30.)
a Bulgáriában és Romániában található pulykaállományok szalmonellafertőzöttségét vizsgáló alapfelmérésre vonatkozó közösségi pénzügyi hozzájárulásról
(az értesítés a C(2007) 1401. számú dokumentummal történt)
(csak a bolgár és a román nyelvű szöveg hiteles)
(2007/208/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 20. cikkére,
mivel:
(1)
A 90/424/EGK határozat előírja a különleges állat-egészségügyi intézkedésekhez történő közösségi pénzügyi hozzájárulást. A határozat továbbá előírja, hogy a Közösség megteszi vagy segítséget nyújt a tagállamoknak abban, hogy megtegyék a Közösség állat-egészségügyi jogszabályainak továbbfejlesztéséhez, továbbá az állat-egészségügyi oktatás vagy képzés fejlesztéséhez szükséges műszaki és tudományos intézkedéseket.
(2)
A szalmonella és egyéb meghatározott, élelmiszerből származó zoonózis-kórokozók ellenőrzéséről szóló, 2003. november 17-i 2160/2003/EK európai parlamenti és tanácsi rendelet (2) előírja, hogy 2007 végéig meg kell határozni a pulykaállományok szalmonellózis-gyakoriságának csökkentésére irányuló közösségi célkitűzést.
(3)
A közösségi cél meghatározásához Bulgária és Románia pulykaállományainak szalmonellafertőzöttségére vonatkozó összehasonlítható adatok szükségesek. Jelenleg nem áll rendelkezésre ilyen információ, ezért az említett tagállamokban egy megfelelő időszakra kiterjedő, külön felmérést kell végezni a pulykaállományok szalmonellafertőzöttségének megállapítására.
(4)
A tagállamokban található pulykaállományok szalmonellafertőzöttségét vizsgáló alapfelmérésre vonatkozó közösségi pénzügyi hozzájárulásról szóló, 2006. szeptember 29-i 2006/662/EK bizottsági határozattal (3) összhangban a többi tagállamnak 2006 októbere és 2007 szeptembere között alapfelmérést kell végeznie a pulykaállományok szalmonellafertőzöttségéről. A Bulgáriában és Romániában elvégzett alapfelmérések során ugyanezeket az eljárásokat kell alkalmazni. A felmérés időtartamát azonban le kell rövidíteni, hogy valamennyi tagállam adatait egyszerre lehessen elemezni.
(5)
A felmérés célja a közösségi állat-egészségügyi jogszabályok kidolgozásához szükséges technikai információ biztosítása. Mivel a Bulgária és Románia pulykaállományainak szalmonellafertőzöttségére vonatkozó összehasonlítható adatok összegyűjtése kiemelkedő jelentősséggel bír, a Közösség pénzügyi hozzájárulást biztosít e tagállamok számára a felmérés megadott követelményeinek teljesítéséhez. Ezért a laboratóriumi vizsgálatok során felmerülő teljes költség visszatéríthető egy megadott összeghatárig. Az egyéb felmerülő költségekre vonatkozóan - pl. mintavétel, utazás, adminisztráció - nem igényelhető közösségi pénzügyi hozzájárulás.
(6)
A közösségi pénzügyi hozzájárulás feltétele, hogy a felmérés megfeleljen a közösségi jogszabályoknak és bizonyos egyéb meghatározott feltételeknek is. A pénzügyi hozzájárulás biztosításának feltétele, hogy a tagállam sikeresen hajtsa végre az előírt intézkedéseket, és hogy a hatóságok a megadott határidőn belül a Bizottság rendelkezésére bocsássák a felméréshez szükséges információkat.
(7)
Az euróval kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendelet (4) 1. cikkének d) pontja szerinti nemzeti pénznemekben benyújtott kifizetési kérelmeknél meg kell határozni az átváltási árfolyamot.
(8)
Az e határozatban meghatározott intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy és hatály
(1) A felmérés célja a Salmonella spp. kórokozó előfordulásának vizsgálata Bulgária és Románia alábbi pulykaállományaiban:
a)
olyan hízópulyka-állományok, amelyeket leghamarabb három héttel azelőtt mintavételeztek, hogy a megadott gazdaságból a vágásra szállították volna őket;
b)
olyan tenyészpulyka-állományok, amelyeket leghamarabb 9 héttel a vágás előtt mintavételeztek.
(2) Az (1) bekezdésben említett állományok (a továbbiakban: állományok) szalmonellafertőzöttségét vizsgáló felmérés 2007. április 1-jétől2007. szeptember 30-áig tart.
(3) E határozat alkalmazásában az „illetékes hatóság” a tagállam által a 2160/2003/EK rendelet 3. cikkének megfelelően kijelölt hatóságot vagy hatóságokat jelenti.
2. cikk
Mintavételi keret
(1) A felmérés céljából végzett mintavételezést legalább 500 hízópulykát vagy legalább 250 tenyészpulykát tartó gazdaságokban kell elvégezni. Minden kiválasztott hízópulyka-gazdaságban egy megadott korú állományból kell mintát venni.
Amennyiben a műszaki előírásokban meghatározott mintavételre kerülő állományok száma meghaladja a legalább az első albekezdésben meghatározott számú szárnyassal rendelkező gazdaságok számát, akkor az állományok számított számának elérése érdekében legfeljebb négy állományból vehető minta ugyanabban a gazdaságban. Ebben az esetben az egy adott gazdaságon belül vizsgált további állományoknak lehetőleg különböző istállókból kell származniuk, a mintavételt pedig különböző hónapokban kell végezni.
Ha a mintavételre kerülő állományok száma még mindig nem megfelelő, egy adott gazdaságon belül, a nagy gazdaságokra összpontosítva, több mint négy állományból is vehető minta.
Ha a mintavételre kerülő állományok száma még mindig nem megfelelő, az első albekezdésben meghatározott számú pulykánál kevesebb pulykával rendelkező gazdaságok állományából is vehető minta.
(2) A mintavételt az illetékes hatóság végzi vagy felügyeli.
3. cikk
A Salmonella spp. kimutatása és a megfelelő izolátumok szerotipizálása
(1) A Salmonella spp. kimutatása és a megfelelő izolátumok szerotipizálása a szalmonellával foglalkozó nemzeti referencia laboratóriumokban (NRL) történik.
Ha azonban a nemzeti referencia laboratórium nem tudja elvégezni az összes elemzést, vagy az nem az a laboratórium, amely rutinszerűen végez kimutatásokat, az illetékes hatóságok az elemzések elvégzésére korlátozott számban kijelölhetnek más, a szalmonella elleni védekezési programba bevont laboratóriumokat.
E laboratóriumoknak bizonyítottan tapasztalatokkal kell rendelkezniük az előírt kimutatási módszer alkalmazása terén, valamint az ISO 17025 szabványnak megfelelő minőségbiztosítási rendszert kell alkalmazniuk, és a nemzeti referencia laboratórium felügyelete alá kell tartozniuk.
(2) A Salmonella spp. kimutatását a közösségi szalmonella referencia laboratórium által ajánlott módszer szerint kell végrehajtani.
(3) A megfelelő izolátumok szerotipizálásánál a Kaufmann-White módszert kell alkalmazni.
4. cikk
Az adatok összegyűjtése, értékelés és jelentés
(1) Az illetékes hatóság az e határozat 2. cikkében említett mintavételi keret alapján összegyűjti és kiértékeli az e határozat 3. cikkének megfelelő módon kapott eredményeket, és a felméréshez szükséges összesített adatokról és azok értékeléséről beszámol a Bizottságnak.
A Bizottság az eredményeket a nemzeti szinten összesített adatokkal és a tagállamok által elvégzett értékelésekkel együtt az Európai Élelmiszer-biztonsági Hatóság rendelkezésére bocsátja elemzés céljából.
(2) Az (1) bekezdésben említett, nemzeti szinten összesített adatokat és eredményeket a titkosságot biztosító formában hozzák nyilvánosságra.
5. cikk
Műszaki előírások
Az e határozat 2., 3. és 4. cikkében említett feladatokat és tevékenységeket az Élelmiszerlánc- és Állat-egészségügyi Állandó Bizottság 2006. július 18-án tartott ülésén ismertetett SANCO/2083/2006-ban szereplő műszaki előírásokkal összhangban kell megvalósítani, melyek a következő bizottsági honlapon találhatók meg: http://europa.eu.int/comm/food/food/biosafety/salmonella/impl_reg_en.htm
6. cikk
Közösségi pénzügyi hozzájárulás
(1) Közösségi pénzügyi hozzájárulást kell nyújtani Bulgária és Románia számára a laboratóriumi vizsgálatok, azaz a Salmonella spp. bakteriológiai kimutatása és a megfelelő izolátumok szerotipizálása során felmerült költségek fedezésére.
(2) A közösségi pénzügyi hozzájárulás maximális összege:
a)
a Salmonella spp. bakteriológiai kimutatásához vizsgálatonként 20 euro;
b)
a megfelelő izolátumok szerotipizálásához vizsgálatonként 30 euro.
A közösségi pénzügyi hozzájárulás azonban nem haladhatja meg az I. mellékletben meghatározott összegeket.
7. cikk
A közösségi pénzügyi hozzájárulás feltételei
(1) A 6. cikkben meghatározott, Bulgária és Románia részére biztosított pénzügyi hozzájárulás feltétele, hogy a felmérés végrehajtása a közösségi jog vonatkozó rendelkezéseinek megfelelően történjen, beleértve a versenyjogra és a közbeszerzési szerződések elbírálására vonatkozó szabályokat, valamint hogy a felmérés megfeleljen az alábbi feltételeknek:
a)
A felmérés végrehajtásához szükséges törvények, rendeletek és közigazgatási rendelkezések legkésőbb 2007. április 1-jéig hatályba lépnek.
b)
Az adott tagállam 2007. július 31-ig a Bizottság rendelkezésére bocsátja a felmérés első három hónapjára vonatkozó időközi jelentést. Az időközi jelentésnek tartalmaznia kell az 5. cikkben említett műszaki előírások 6. fejezetében (Jelentéstétel) felsorolt valamennyi információt.
c)
A tagállamnak legkésőbb 2007. október 31-ig a Bizottság rendelkezésére kell bocsátania a felmérés technikai lebonyolításáról szóló zárójelentést a felmerült költségekre vonatkozó igazolásokkal, valamint a 2007. április 1-je és 2007. szeptember 30-a közötti időszak során kapott eredményeket. A felmerült költségekre vonatkozó igazolásnak legalább a II. mellékletben meghatározott információkat tartalmaznia kell.
d)
A felmérést eredményesen kell végrehajtani.
(2) Bulgária és Románia kérésére az I. mellékletben említett összeg 50 %-a előleg formájában folyósítható.
(3) Az (1) bekezdés c) pontjában megadott határidő be nem tartása a közösségi pénzügyi hozzájárulás fokozatos csökkentését eredményezi: 2007. november 15-ig 25 %-os csökkentést, 2007. december 1-jéig 50 %-os csökkentést, illetve 2007. december 15-ig 100 %-os csökkentést.
8. cikk
A kiadásokra alkalmazott átváltási árfolyam
A hatékony ügyvitel érdekében a közösségi pénzügyi hozzájárulás céljából benyújtott kiadásokat euróban kell megadni. Az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról és egyes rendeletek módosításáról szóló (5), 2006. december 20-i 1913/2006/EK bizottsági rendelettel összhangban az eurótól eltérő pénznemben megadott kiadásokra alkalmazott átváltási árfolyam az Európai Központi Bank által annak a hónapnak az első napja előtti utolsó kereskedelmi napon jegyzett árfolyam, amely hónapban az érintett tagállam benyújtja a kérelmet.
9. cikk
Hatálybalépés
Ezt a határozatot 2007. április 1-jétől kell alkalmazni.
10. cikk
Címzettek
Ennek a határozatnak a Bolgár Köztársaság és Románia a címzettje.
Kelt Brüsszelben, 2007. március 30-án.

Labels: 0
18
15
6